Valtion lainoista ja korkotuesta nauttivaa Nuorisosäätiötä valvova viranomainen päätti tänään ryhtyä toimenpiteisiin: Aran mukaan Nuorisosäätiöllä on laajamittaisesti lainvastaista toimintaa. Valtiontukia on käytetty muuhun kuin yleishyödylliseen asuntotoimintaan.

Siksi Ara ilmoitti peruuttavansa Nuorisosäätiön niin sanotun Ara-yleishyödyllisyyden.

Päätös kuulostaa järeältä.

Se ei kuitenkaan sinällään johda vielä muuhun kuin – jälleen kerran – uuteen puolen vuoden lisäaikaan.

Aran tehtävä on ollut valvoa, noudattaako Nuorisosäätiö arava- ja korkotukilaissa valtion lainoille ja korkotuille asettamia ehtoja.

Kun Nuorisosäätiö 2010-luvulla kasvatti lainvastaisia bisneksiään, Ara ei puuttunut epäselvyyksiin.

Ne johtivat Nuorisosäätiön viranomaistutkintoihin vasta Ylen tutkivan toimittajan kiinnitettyä niihin huomiota.



”Tammikuussa 2016 otin yhteyttä Araan. Kävi ilmi, että Aralla ei ollut aavistustakaan näistä asioista. Kun Ylen uutiset julkaistiin loppukesästä 2016, Ara kertoi aloittaneensa tutkinnat jo alkuvuodesta sen jälkeen, kun Yle oli näistä asioista kysynyt”, kertoo kesällä 2015 Nuorisosäätiön tutkimisen aloittanut Ylen toimittaja Jyri Hänninen.



Ylen Nuorisosäätiö-uutisointi kuitenkin lykkääntyi silloisen uutisten vastaavan päätoimittajan Atte Jääskeläisen päätöksillä.



”Tammikuussa tehdyssä tv-haastattelussa olivat esillä käytännössä kaikki ne asiat, joista sitten kesällä uutisoitiin. Haastattelua ei koskaan ajettu ulos”, Hänninen sanoo.



Arassa viralliset toimenpiteet alkoivat vasta kesäkuun 2016 alussa. Aran mukaan se pyysi tuolloin täydentäviä tietoja Nuorisosäätiön sijoitustoiminnasta.



Ylen uutinen Nuorisosäätiön sotkuista julkaistiin elokuun 24. päivänä 2016.

Vasta samana päivänä Ara päätti tarkastuksen laajentamisesta erityistilintarkastuksella sekä kutsui koolle pari päivää myöhemmin toteutuneen tapaamisen Nuorisosäätiön johdon kanssa.





Aran tarkastus valmistui kesällä 2017. Ara totesi säätiön rikkoneen merkittävällä tavalla arava- ja korkotukilakia.

”Nuorisosäätiö on saanut kolme kuukautta aikaa korjata toimintansa lainsäädännön mukaiseksi. Jos asiantilaa ei korjata 29.9.2017 mennessä, käynnistää Ara lainmukaiset jatkotoimenpiteet: Ara voi peruuttaa Nuorisosäätiön yleishyödyllisyysstatuksen, lakkauttaa korkotuen ja irtisanoa valtion asuntolainat kokonaan tai osittain takaisin maksettaviksi kuuden kuukauden kuluttua irtisanomisesta”, tiedotti Ara kesäkuussa 2017.

Syyskuu 2017 koitti ja Nuorisosäätiössä vauhti oli vain kiihtynyt. Säätiö antoi selvityksensä vasta määräajan viimeisenä päivänä. Ara odotteli selvitysten täydennyksiä lokakuun lopulle saakka.

Nuorisosäätiö lupasi järjestää toimintansa lailliselle tolalle 30. kesäkuuta 2018 mennessä. Ara puolestaan antoi aikaa vain tammikuun 2018 loppuun saakka. Helmikuussa Nuorisosäätiö anoi lisäaikaa toimintansa korjaamiseksi. Ara antoi sitä taas maaliskuun 2018 loppuun saakka.



Jälleen Nuorisosäätiö ilmoitti määräajan päättyessä tarvitsevansa lisäaikaa saattaakseen säätiön asiat lain vaatimaan kuntoon.

Ara ilmoitti huhtikuun lopulla, että Nuorisosäätiö ei ollut korjannut toimintaansa lailliseksi – ja antoi säätiölle lisäaikaa 4.6.2018 saakka, jolloin Arassa tehtäisiin päätös Nuorisosäätiön yleishyödyllisestä asemasta.



Huhtikuussa lisäaikaa myönnettäessä Suomen Kuvalehti ja Yle olivat jo ehtineet uutisoida Nuorisosäätiöön liittyvästä rikostutkinnasta.



Ja tänään 4. kesäkuuta 2018 Ara on siis päättänyt poistaa Nuorisosäätiöltä Ara-yleishyödyllisyyden.

”Ara myös irtisanoo Nuorisosäätiön aravalainat ja lakkauttaa Nuorisosäätiölle maksettavan korkotuen, jos syy yleishyödyllisyysaseman peruuttamiseen ei poistu lain vaatiman puolen vuoden kuluessa eli 4.12.2018 mennessä”, Ara tiedottaa.



”Lain mukaan toimijalla on tämän päätöksen jälkeen kuusi kuukautta aikaa koittaa laittaa asioita kuntoon ja toisaalta tehdään päätös sen jälkeen, kun nähdään, poistuvatko syyt. Jos syyt poistuvat ja asiat on kunnossa, niin lainoja ei välttämättä tarvitse sanoa irti”, sanoo Aran ylijohtaja Hannu Rossilahti.



Arassa lisäajan antaminen siis jatkuu.



”Nämä aikaisemmat käsittelyn vaiheet perustuvat tähän tarkastustoimintaan tavallaan. Siinä on ollut alustava kertomus ja sitten lopullinen kertomus, ja sen jälkeen on käsketty ryhtymään toimenpiteisiin, ja sitten on pyydetty lisäaikoja. Lopulta me on sitten lopulta käytetty tätä laissa olevaa käsky ja kielto -kohtaa ja suoraan sanoen käsketty tekemään asioita”, sanoo Rossilahti.



Onko Nuorisosäätiölle nyt annettu kaikki lisäaika, mitä sille lain mukaan voidaan antaa?



“Kyllä”, sanoo Rossilahti.





Ylijohtajan paikka Arassa on ollut keskustan poliittinen läänitys Aran perustamisesta vuodesta 1993 lähtien.

Nykyinen ylijohtaja Hannu Rossilahti on työskennellyt Arassa sen perustamisesta lähtien.

Ylijohtajaksi hänet nimitettiin alue- ja kuntaministeri Hannes Mannisen (kesk) esityksestä vuonna 2006. Sitä ennen valtiotieteen maisteri ja rakennusmestari Rossilahti oli toiminut mm. Suomen kiinteistöliitossa, rakennusliikkeissä sekä keskustan järjestösihteerinä.



Ara on myöntänyt Nuorisosäätiölle satojen miljoonien eurojen arava- ja korkotukilainoja.

Viime vuosikymmenellä edellisen Nuorisosäätiö-kohun aikaan silloinen asuntoministeri Jan Vapaavuori (kok) vaati Aralta selvitystä siitä, oliko Ara myöntänyt Nuorisosäätiölle avustuksia liian löyhäkätisesti.

Selvitys liittyi keskusteluun siitä, miten keskustan nykyinen eduskuntaryhmän puheenjohtaja Antti Kaikkonen oli aikoinaan Aran johtokunnassa päättämässä Nuorisosäätiön tuista. Hän oli samanaikaisesti Nuorisosäätiön hallituksen puheenjohtaja ja sai kaiken lisäksi vaalirahoitusta Nuorisosäätiöltä.

Selvityspyyntö ei johtanut suuriin seurauksiin.



Keskusta on ollut hyvin närkästynyt siitä, että Nuorisosäätiön keskustalaista taustaa on nostettu esiin Nuorisosäätiön entisen toimitusjohtajan Aki Haaron ja entisen puheenjohtajan Perttu Nousiaisen rikosepäilyjen yhteydeyssä. Haaro on entinen keskustan hallintopäällikkö ja Nousiainen keskustalainen kuntapoliitikko.



”Kun tulin puheenjohtajaksi, silloin määräsin, että kaikista säätiökytkennöistä eroon, ja se tehtiin. Ja sitä ennenkään ei tämmöistä kytkentää ole ollut”, vakuutti pääministeri Juha Sipilä (kesk) Ylellä maaliskuussa 2018.



Sipilän käsitys asioista on päinvastainen kuin aikaisemman pääministerin Matti Vanhasen.

Vanhanen puolusti vaalirahakohun aikaan Nuorisosäätiöstä nostamiaan vaalitukia nimenomaan säätiön keskustalaisella historialla.

Tämän logiikan mukaan Nuorisosäätiön toiminnassa mukana olevien keskustapoliitikkojen auttaminen oli viime kädessä nuorten auttamista – ja siksi sallittua valtion tuella lihotetun säätiön kassasta.



”Erikoista on ollut se, että on yritetty todistaa, että säätiö olisi jotakin muuta kuin mikä sen historia ja juuret ovat”, ihmetteli Matti Vanhanen Nuorisosäätiö-käräjillä syksyllä 2012.